
VENDIM
Nr. 543, datë 17.7.2019

PËR KALIMIN NË PRONËSI TË BASHKISË TIRANË TË PASURISË NR. 1/644, ZONA KADASTRALE NR. 8210, TIRANË, NË ADMINISTRIM TË MINISTRISË SË DREJTËSISË DHE KALIMIN NË PËRGJEGJËSI ADMINISTRIMI, NGA BASHKIA TIRANË TE MINISTRIA E DREJTËSISË, TË PASURISË NR. 5/626, ZONA KADASTRALE NR. 8160, TIRANË, SI DHE PËR DISA NDRYSHIME NË VENDIMET E KËSHILLIT TË MINISTRAVE NR. 670, DATË 7.8.2013, DHE NR. 219, DATË 21.3.2017, TË NDRYSHUAR

Në mbështetje të nenit 100 të Kushtetutës, të neneve 13 e 15, të ligjit nr. 8743, datë 22.2.2001 “Për pronat e paluajtshme të shtetit”, të ndryshuar, të neneve 3, 5, 8 e 17, të ligjit nr. 8744, datë 22.2.2001 “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e ministrit të Drejtësisë, Këshilli i Ministrave

VENDOSI:

1. Kalimin në pronësi të Bashkisë Tiranë të pasurisë nr. 1/644, zona kadastrale 8210, në administrim të Ministrisë së Drejtësisë, me emërtimin “truall”, me sipërfaqe 7,564 m2 dhe vendndodhje në rrugën “Beniamin Kruta”, Tiranë, sipas të dhënave të kartelës së pasurisë që i bashkëlidhet këtij vendimi. 
2. Kalimin në përgjegjësi administrimi të Ministrisë së Drejtësisë, për Dhomën e Avokatisë së Shqipërisë, për ta përdorur për ndërtimin e Shkollës Kombëtare të Avokatisë dhe revokimin e së drejtës së pronësisë Bashkisë Tiranë, për sipërfaqen prej 4 900 m2, pjesë e pasurisë nr. 5/626, në zonën kadastrale 8160, me emërtimin “truall”, me vendndodhje në Qytetin Studenti, Tiranë, sipas planvendosjes që i bashkëlidhet këtij vendimi dhe është pjesë përbërëse e tij.
[bookmark: _GoBack]3. Pasuria e përcaktuar në pikën 1, të këtij vendimi, i shtohet listës përfundimtare të pjesshme të pronave të paluajtshme publike shtetërore, miratuar me vendimin nr. 219, datë 21.3.2017, të Këshillit të Ministrave, “Për miratimin e listës përfundimtare të pjesshme (pjesa e parë + pjesa e dytë), të pronave të paluajtshme publike shtetërore, që transferohen në pronësi ose në përdorim të njësisë administrative Tiranë, Bashkia Tiranë, të qarkut të Tiranës”, të ndryshuar.
4. Në listën e inventarit të pronave të paluajtshme shtetërore, që i bashkëlidhet vendimit nr. 219, datë 21.3.2017, të Këshillit të Ministrave, “Për miratimin e listës përfundimtare të pjesshme (pjesa e parë + pjesa e dytë), të pronave të paluajtshme publike shtetërore, që transferohen në pronësi ose në përdorim të njësisë administrative Tiranë, Bashkia Tiranë, të qarkut të Tiranës”, hiqet sipërfaqja prej 4 900 m2 pjesë e pasurisë me nr. 5/626, zona kadastrale 8160, me emërtimin “truall”, me vendndodhje në Qytetin Studenti, Tiranë.
5. Në titullin dhe përmbajtjen e vendimit nr. 670, datë 7.8.2013, të Këshillit të Ministrave, fjalët: “... për Dhomën Kombëtare të Avokatisë ...”, “... dhe Dhomën Kombëtare të Avokatisë ...” dhe “... për ta përdorur për ndërtimin e Shkollës Kombëtare të Avokatisë ...”, hiqen. 
6. Agjencia Shtetërore e Kadastrës Tiranë, brenda 15 (pesëmbëdhjetë) ditëve nga hyrja në fuqi e këtij vendimi, kryen saktësimin e të dhënave hartografike, të numrave të pasurisë dhe të kufijve të pasurisë së paluajtshme që i kalon në përgjegjësi administrimi Ministrisë së Drejtësisë, sipas pikës 2, të këtij vendimi, për Dhomën e Avokatisë të Shqipërisë, dhe procedurat e regjistrimit të ndryshimit të përgjegjësisë së administrimit në regjistrin e pronave të paluajtshme.
7. Ministrisë së Drejtësisë dhe Dhomës së Avokatisë të Shqipërisë u ndalohet të ndryshojnë destinacionin e pronave të përcaktuara në këtë vendim, ta tjetërsojnë ose t’ua japin në përdorim të tretëve.
8. Ngarkohen Ministria e Drejtësisë, Bashkia Tiranë dhe Agjencia Shtetërore e Kadastrës (ASHK) për ndjekjen dhe zbatimin e këtij vendimi. 
Ky vendim hyn në fuqi menjëherë dhe botohet në Fletoren Zyrtare.

KRYEMINISTËR
Edi Rama

